b'\n_START_ARTICLE_\nGordon Durie\n_START_SECTION_\nKlubbkarriere\n_START_PARAGRAPH_\nDurie startet sin fotballkarriere hos East Fife i 1981 og fikk tilsammen over 80 seriekamper og 26 seriem\xc3\xa5l i lavere divisjoner frem til 1984, da han meldte overgang til den st\xc3\xb8rre klubben Hibernian. Hos \xc2\xabHibs\xc2\xbb fikk han 47 seriekamper og 14 seriem\xc3\xa5l i Scottish Premier League over to sesonger. I april 1986 ble Durie solgt til den engelske klubben Chelsea for 380 000 pund. Hos Chelsea utgjorde han en m\xc3\xa5lfarlig duo med Kerry Dixon, og i 1987/1988-sesongen scorte han 13 seriem\xc3\xa5l, men klarte ikke \xc3\xa5 forhindre at klubben rykket ned._NEWLINE_I 1988/1989-sesongen scorte han 17 seriem\xc3\xa5l og bidro til at klubben rykket opp igjen til f\xc3\xb8rstedivisjon etter kun \xc3\xa9n sesong p\xc3\xa5 niv\xc3\xa5 to. Han fikk totalt 123 seriekamper og 51 seriem\xc3\xa5l for Chelsea frem til august 1991, da han ble solgt til Chelseas rival Tottenham Hotspur for 2,2 millioner pund. Hos Tottenham scorte han i sin debutkamp mot Southampton FC og dannet en m\xc3\xa5lfarlig duo sammen med Gary Lineker. I 1992/1993-sesongen fikk han derimot konkurranse om f\xc3\xb8rstelagsplassen av Teddy Sheringham og Nick Barmby._NEWLINE_I november 1993 ble han solgt videre til Glasgow Rangers for 1,2 millioner pund, hvor han ble gjenforent med sin tidligere klubbkollega Paul Gascoigne fra Tottenham. Hos Rangers ble han en del av en suksessrik periode, hvor klubben vant ni strake seriemesterskap, etter \xc3\xa5 ha kommet til klubben hvor Rangers hadde vunnet sitt femte p\xc3\xa5 rad. Durie utgjorde en m\xc3\xa5lfarlig trio sammen med Ally McCoist og Mark Hateley, men etter 1998/1999-sesongen ble han ofte plassert p\xc3\xa5 innbytterbenken, og i 2000/2001-sesongen avsluttet han fotballkarrieren hos Heart of Midlothian.\n_START_SECTION_\nInternasjonal karriere\n_START_PARAGRAPH_\nDurie fikk sin debut for Skottland i en EM-kvalifiseringskamp mot Bulgaria i november 1987. Han ble tatt ut i troppen til VM i fotball 1990 av landslagstrener Andy Roxburgh, hvor han kun fikk spille gruppespillskampen mot Sverige. Han ble ogs\xc3\xa5 tatt ut i troppen til EM i fotball 1992 og EM i fotball 1996, hvor han fikk spille tilsammen fem av seks kamper. Hans siste turnering kom i 1998 da han av landslagstrener Craig Brown ble tatt ut i den skotske troppen til VM i fotball 1998, hvor han spilte alle de tre gruppespillskampene mot henholdsvis Brasil, Norge og Marokko. Durie endte til slutt med 43 landskamper og syv m\xc3\xa5l for Skottland.\n_START_SECTION_\nTrenerkarriere\n_START_PARAGRAPH_\nFra november 2010 har Durie fungert som assistenttrener til John Robertson hos East Fife.'